《送张道士游西山至道观》
宋代·李石

雪打窗外竹，共卧窗间床。
起来忍饥冻，对坐唯炉香。
写之三尺琴，绕屋声琅琅。
相从无此好，要俶西山装。
西山接飞鸿，路入云水乡。
六月余积雪，冬木今春芳。
群仙竞来往，御风骑凤凰。
我昔曾见之，瞳子瞭且光。
张子长鬣师，沆瀣入肺肠。
为取桥下履，仍传枕中方。
此时觅刀圭，念我双鬓苍。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。